EUROPOS PARLAMENTO IR TARYBOS DIREKTYVA 2005/66/EB
2005 m. spalio 26 d.
dėl priekinės apsaugos sistemų naudojimo motorinėse transporto priemonėse ir iš dalies keičianti Tarybos direktyvą 70/156/EEB
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi Sutarties 251 straipsnyje nustatytos tvarkos (2),
kadangi:
(1)
Papildomos priekinės motorinių transporto priemonių apsaugos sistemos vis daugiau naudojamos pastaraisiais metais. Kai kurios apsaugos sistemos kelia pavojų pėsčiųjų saugumui ir kitiems eismo dalyviams susidūrimo metu. Todėl reikia imtis priemonių siekiant apsaugoti visuomenę nuo tokio pavojaus.
(2)
Priekinės apsaugos sistemos gali būti įrengtos transporto priemonėje arba tiekiamos kaip atskiros techninės detalės. Siekiant, kad valstybėse narėse nebūtų patvirtinti skirtingi reikalavimai ir norint užtikrinti, kad tinkamai veiktų vidaus rinka, turėtų būti suderinti motorinių transporto priemonių tipo patvirtinimo techniniai reikalavimai visų priekinės apsaugos sistemų, kurios gali būti įrengtos transporto priemonėse, atžvilgiu. Dėl tų pačių priežasčių būtina suderinti priekinės apsaugos sistemų, kaip atskirų techninių detalių, techninius reikalavimus vadovaujantis 1970 m. vasario 6 d. Tarybos direktyva Nr. 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo (3).
(3)
Būtina kontroliuoti priekinės apsaugos sistemų naudojimą ir nustatyti bandymo, konstrukcijos ir įrengimo reikalavimus, kurie būtų taikomi visoms transporto priemonėse įrengtoms arba kaip atskiros techninės detalės į rinką teikiamoms priekinės apsaugos sistemoms. Bandymais turėtų būti tikrinama, kad priekinės apsaugos sistemos būtų sukonstruotos taip, jog padidėtų pėsčiųjų saugumas ir sumažėtų sužalojimų skaičius.
(4)
Šių reikalavimų reikia paisyti atsižvelgiant į pėsčiųjų ir kitų pažeidžiamų eismo dalyvių saugumą ir į 2003 m. lapkričio 17 d. Europos Parlamento ir Tarybos direktyvą 2003/102/EB dėl pėsčiųjų ir kitų pažeidžiamų eismo dalyvių apsaugos prieš ir susidūrus su motorine transporto priemone (4). Ši direktyva turėtų būti peržiūrėta atsižvelgiant į tolesnius tyrimus ir patirtį, įgytą per pirmuosius ketverius jos taikymo metus.
(5)
Ši direktyva yra viena iš Direktyva 70/156/EEB nustatytos EB tipo patvirtinimo procedūros sistemos atskirųjų direktyvų.
(6)
Komisija turėtų stebėti šios direktyvos poveikį ir apie tai informuoti Europos Parlamentą bei Tarybą. Nusprendus, kad reikia toliau gerinti pėsčiųjų saugumą, Komisija, atsižvelgdama į technikos pažangą, turėtų pateikti pasiūlymų iš dalies keisti šią direktyvą.
(7)
Tačiau pripažįstama, kad tam tikroms transporto priemonėms, kurios įeina į šios Direktyvos taikymo sritį ir kuriose gali būti įrengtos priekinės apsaugos sistemos, Direktyva 2003/102/EB nebus taikoma. Yra manoma, kad šios Direktyvos viršutinės kojų dalies testo reikalavimai tokiose transporto priemonėse gali būti techniškai negalimi. Siekiant palengvinti pėsčiųjų saugumo didinimą galvos traumų atžvilgiu, gali būti būtina numatyti alternatyvius viršutinės kojų dalies testo reikalavimus, taikytinus tik toms transporto priemonėms, kartu užtikrinant, kad bet kokios priekinės apsaugos sistemos įrengimas nepadidins pėsčiųjų ar kitų pažeidžiamų eismo dalyvių kojų traumų rizikos.
(8)
Priemonės, kurios reikalingos įgyvendinti šią direktyvą ir pritaikyti ją prie mokslo ir technikos pažangos, turėtų būti priimtos pagal 1999 birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (5).
(9)
Kadangi šios direktyvos tikslo - skatinti pėsčiųjų ir kitų lengvai pažeidžiamų eismo dalyvių saugumą nustatant techninius motorinių transporto priemonių tipo patvirtinimo reikalavimus priekinės apsaugos sistemoms - valstybės narės negali deramai pasiekti veikdamos atskirai, ir kadangi to tikslo būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytam tikslui pasiekti.
(10)
Ši direktyva yra Europos kelių saugumo veiksmų plano dalis ir gali būti papildoma nacionalinėmis priemonėmis, kuriomis, prieš jai įsigaliojant, būtų siekiama uždrausti ar apriboti jau rinkoje esančių priekinės apsaugos sistemų naudojimą.
(11)
Todėl Direktyva 70/156/EEB turėtų būti atitinkamai iš dalies pakeista,
PRIĖMĖ ŠIĄ DIREKTYVĄ:
1straipsnis
Dalykas
Šia direktyva siekiama pasyviomis priemonėmis padidinti pėsčiųjų ir transporto priemonių saugumą. Joje nustatomi techniniai motorinių transporto priemonių tipo patvirtinimo reikalavimai transporto priemonėje įrengtoms arba kaip atskiros techninės detalės tiekiamoms priekinės apsaugos sistemoms.
2 straipsnis
Apibrėžimai
Šioje Direktyvoje vartojami šie sąvokų apibrėžimai ir I priedo 1 dalies sąvokų apibrėžimai:
1)
„transporto priemonė“ - tai visos Direktyvoje 70/156/EEB ir jos II priede apibrėžtos M1 kategorijos transporto priemonės, kurių bendra leidžiama masė neviršija 3,5 tonos ir visos Direktyvoje 70/156/EEB ir jos II priede apibrėžtos N1 kategorijos motorinės transporto priemonės;
2)
„atskira techninė detalė“ - tai bet kuri Direktyvos 70/156/EEB 2 straipsnyje apibūdinta atskira techninė detalė, skirta įmontuoti ar naudoti vieno ar kelių tipų motorinėse transporto priemonėse.
3 straipsnis
Tipo patvirtinimo nuostatos
1. Nuo 2006 m. rugpjūčio 25 d. naujo tipo transporto priemonės, kurioje įrengta priekinės apsaugos sistema, atitinkanti I ir II prieduose nustatytus reikalavimus, atžvilgiu valstybės narės dėl priežasčių, susijusių su priekinės apsaugos sistemomis:
a)
neatsisako suteikti EB arba nacionalinį tipo patvirtinimą;
b)
nedraudžia registruoti, parduoti arba pradėti eksploatuoti.
2. Nuo 2006 m. rugpjūčio 25 d. naujo tipo priekinės apsaugos sistemos, kuri tiekiama kaip atskira techninė detalė ir kuri atitinka I ir II priedų reikalavimus, atžvilgiu valstybės narės:
a)
neatsisako suteikti EB arba nacionalinį tipo patvirtinimą;
b)
nedraudžia parduoti arba pradėti naudoti.
3. Nuo 2006 m. lapkričio 25 d. dėl transporto priemonės, kurioje įrengta priekinės apsaugos sistema, naujo tipo arba priekinės apsaugos sistemos, tiekiamos kaip atskira techninė detalė, naujo tipo, kuris neatitinka I ir II priedų reikalavimų, valstybės narės atsisako suteikti EB ar nacionalinį tipo patvirtinimą.
4. Nuo 2007 m. gegužės 25 d. transporto priemonių, kurios neatitinka I ir II priedų reikalavimų, atžvilgiu valstybės narės dėl priežasčių, susijusių su priekinės apsaugos sistema:
a)
atitikties liudijimus naujoms transporto priemonėms pagal Direktyvą 70/156/EEB laiko negaliojančiais taikant tos direktyvos 7 straipsnio 1 dalį;
b)
draudžia registruoti, parduoti ir pradėti eksploatuoti naujas transporto priemones, kurioms nesuteikti atitikties liudijimai pagal Direktyvą 70/156/EEB.
5. Nuo 2007 m. gegužės 25 d. I ir II priedų reikalavimai dėl priekinės apsaugos sistemų, kurios tiekiamos kaip atskiros techninės detalės, taikomi Direktyvos 70/156/EEB 7 straipsnio 2 dalies atžvilgiu.
4 straipsnis
Įgyvendinimo priemonės ir pakeitimai
1. Komisija, laikydamasi Direktyvos 70/156/EEB 13 straipsnio 3 dalyje nurodytos tvarkos, patvirtina išsamius I priedo 3 dalyje pateiktų bandymų nuostatų techninius reikalavimus.
2. Pakeitimus, kurie būtini pritaikant šią direktyvą, priima Komisija, laikydamasi Direktyvos 70/156/EEB 13 straipsnio 3 dalyje nurodytos procedūros.
5 straipsnis
Peržiūrėjimas
Ne vėliau kaip iki 2010 m. rugpjūčio 25 d. Komisija, atsižvelgdama į techninę pažangą ir patirtį, peržiūri šios Direktyvos technines nuostatas, ir ypač sąlygas dėl reikalavimo atlikti viršutinės manekeno kojų dalies smūgio į priekinės apsaugos sistemą bandymą, įtraukti suaugusiojo galvos smūgio į priekinės apsaugos sistemą bandymą bei vaiko galvos smūgio į priekinės apsaugos sistemą bandymo sąlygas. Šios peržiūros rezultatai bus pateikiami Komisijos ataskaitoje Europos Parlamentui ir Tarybai.
Jeigu pagal peržiūros rezultatus nustatoma, jog reikalinga patikslinti šios direktyvos technines nuostatas, toks patikslinimas atliekamas pagal Direktyvos 70/156/EEB 13 straipsnio 3 dalyje nustatytą procedūrą.
6 straipsnis
Direktyvos 70/156/EEB pakeitimai
Direktyvos 70/156/EEB I, III, IV ir XI priedai iš dalies keičiami pagal šios direktyvos III priedą.
7 straipsnis
Perkėlimas
1. Ne vėliau kaip iki 2006 m. rugpjūčio 25 d. valstybės narės priima ir paskelbia įstatymus ir kitus teisės aktus, kurie įgyvendina šią direktyvą. Jos nedelsiant apie tai praneša Komisijai.
Jos taiko šias nuostatas nuo 2006 m. rugpjūčio 25 d.
Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai pagrindinių šios direktyvos taikymo srityje priimamų nacionalinės teisės nuostatų tekstus.
8 straipsnis
Atskiros techninės detalės
Ši direktyva neįtakoja valstybių narių kompetencijos drausti ar riboti priekinės apsaugos sistemų naudojimo, pateiktų į rinką kaip atskiros techninės detalės prieš įsigaliojant šiai Direktyvai.
9 straipsnis
Įsigaliojimas
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
10 straipsnis
Adresatai
Šis direktyva skirta valstybėms narėms.
Priimta Strasbūre, 2005 m. spalio 26 d.